32005R1042
L 172/22
JURNALUL OFÍCIAL AL UNIUNII EUROPENE
REGULAMENTUL (CE) NR. 1042/2005 AL COMISIEI
din 29 iunie 2005
de modificare a Regulamentului (CE) nr. 2869/95 privind taxele care trebuie plătite Oficiului pentru Armonizare în cadrul Pieței Interne (mărci, desene și modele industriale)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 40/94 al Consiliului din 20 decembrie 1993 privind marca comunitară (1), în special articolul 139,
întrucât:
(1)
În conformitate cu Regulamentul (CE) nr. 40/94, astfel cum a fost pus în aplicare prin Regulamentul (CE) nr. 2868/95 al Comisiei din 13 decembrie 1995 de punere în aplicare a Regulamentului (CE) nr. 40/94 al Consiliului privind marca comunitară (2), este necesară stabilirea de taxe suplimentare pentru rapoartele de cercetare, divizarea unei cereri sau a unei înregistrări de marcă și continuarea procedurilor. Este necesară stabilirea cuantumurilor noilor taxe.
(2)
Regimul de cercetare devine opțional de la 10 martie 2008, în conformitate cu articolul 2 alineatul (2) din Regulamentul (CE) nr. 422/2004 al Consiliului. De la această dată, urmează să se aplice taxa suplimentară pentru rapoartele de cercetare la nivel național.
(3)
Regulamentul (CE) nr. 2869/95 al Comisiei (3) ar trebui modificat în consecință.
(4)
Măsurile prevăzute de prezentul regulament sunt conforme cu avizul Comitetului pentru taxe, norme de aplicare și procedură a camerelor de recurs din cadrul Oficiului pentru Armonizare în cadrul Pieței Interne (mărci, desene și modele industriale),
ADOPTĂ PREZENTUL REGULAMENT:
Articolul 1
Regulamentul (CE) nr. 2869/95 se modifică după cum urmează:
1.
Tabelul de la articolul 2 se modifică după cum urmează:
(a)
se adaugă punctul 1a după cum urmează:
„1a.
Taxă de cercetare
(a)
pentru o cerere de înregistrare a unei mărci comunitare [articolul 39 alineatul (2), norma 4 litera (c)]
(b)
pentru o înregistrare internațională care desemnează Comunitatea Europeană [articolul 39 alineatul (2) și articolul 150 alineatul (2), norma 10 alineatul (2)]
Suma de 12 EUR înmulțită cu numărul de oficii centrale de proprietate industrială prevăzute la articolul 39 alineatul (2) din regulament; suma respectivă și modificările ulterioare se publică de către Oficiu în Jurnalul Oficial al Oficiului”
(b)
punctul 6 se elimină;
(c)
la punctul 13, cuvintele „Taxă pentru fiecare clasă de bunuri și servicii, peste clasa a treia, pentru o marcă individuală” se înlocuiesc cu „Taxă pentru reînnoirea fiecărei clase de bunuri și servicii, peste clasa a treia, pentru o marcă individuală”;
(d)
la punctul 15, cuvintele „Taxă pentru fiecare clasă de bunuri și servicii, peste clasa a treia, pentru o marcă colectivă” se înlocuiesc cu „Taxă pentru reînnoirea fiecărei clase de bunuri și servicii, peste clasa a treia, pentru o marcă colectivă”;
(e)
la punctul 19, cuvintele „Taxă pentru restitutio in integrum” se înlocuiesc cu „Taxă pentru cererea de restitutio in integrum”;
(f)
la punctul 20, cuvintele „Taxă pentru transformare” se înlocuiesc cu „Taxă pentru cererea de transformare”;
(g)
punctele 21 și 22 se înlocuiesc cu următorul text:
„21.
Taxă pentru continuarea procedurilor [articolul 78a alineatul (1)]
400
22.
Taxă pentru declararea divizării unei mărci comunitare înregistrate [articolul 48a alineatul (4)] sau a cererii de înregistrare a unei mărci comunitare [articolul 44a alineatul (4)]
250”
(h)
la punctul 23, teza introductivă se înlocuiește cu următorul text: „Taxă pentru cererea de înregistrare a unei licențe sau a unui alt drept privind o marcă comunitară înregistrată [articolul 157 alineatul (2) punctul 5; norma 33 alineatul (1)] sau o cerere de înregistrare a unei mărci comunitare [articolul 157 alineatul (2) punctul 6; norma 33 alineatul (4)]:”;
(i)
la punctul 29 se elimină următorul rând:
„suplimentar pentru fiecare pagină, atunci când se depășesc 10 pagini
1”
2.
La articolul 13, alineatul (3) se înlocuiește cu următorul text:
„(3) Rambursarea se acordă după ce s-a emis comunicarea către Biroul internațional, în conformitate cu norma 113 alineatul (2) literele (b) și (c) sau norma 115 alineatul (5) literele (b), (c) și alineatul (6) din Regulamentul (CE) nr. 2868/95”.
Articolul 2
(1) Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
(2) Litera (a) din articolul 1 alineatul (1) se aplică de la 10 martie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 iunie 2005.